Laer tariewe in Kaapstad nadat waterbeperkings verslap wordArgieffoto (Foto: RayMark, Pixabay) Inwoners van Kaapstad slaak ŉ sug van verligting nadat die metro aangekondig het dat waterbeperkings en die gepaardgaande hoër tariewe vanaf Oktober verslap sal word. Ian Neilson, adjunk- uitvoerende burgemeester van Kaapstad, het in ŉ verklaring gesê die Moederstad se gemiddelde damvlakke is naby aan 70% danksy die goeie reënval aan die begin van die winter en besparingspogings van die stad se inwoners. Die droogte wat die Wes-Kaap vir lank in ŉ knelgreep gehad het en die al meer dalende damvlakke het tot gevolg gehad dat Vlak 6B-waterbeperkings vanaf Februarie ingestel is. Dit het gepaardgegaan met hoër watertariewe en Kapenaars moes behoorlik planne maak om water genoegsaam te bespaar om Dag Zero te vermy. Neilson het gesê nadat damvlakke voldoende gestyg het en dit duidelik geword het dat die dreigende waterkrisis afgeweer is, het die stad ŉ voorlegging aan die nasionale departement van water en sanitasie gemaak om te versoek dat waterbeperkings verslap word. “Die verslapping van beperkings is ŉ gematigde voorstel wat gebaseer is op ŉ hidrologiese risiko-assessering wat aangedui het dat dit veilig is om dit te doen op die risikovlak waarop daar ooreengekom is. Natuurlik sal die aangepaste Vlak 5-beperkingsriglyne vir waterverbruik steeds van toepassing wees en ons is vol vertroue dat die ingrypende gedragsverandering wat ons gesien het rakende waterbesparing steeds tot ŉ groot mate sal seëvier,” het Neilson gesê. Neilson het gesê die verslapping van die waterbeperkings sal ŉ verlaging in watertariewe van tussen 26,6% en 70% per kiloliter meebring, afhangend van die verbruik en die tariefkategorie. Die waterverbruik-teiken sal van 50 liter per persoon per dag vermeerder word na 70 liter per persoon per dag, en die daaglikse gesamentlike verbruiksteiken sal met 50 miljoen liter vermeerder na 500 miljoen liter per dag om te verseker dat waterbesparing steeds toegepas sal word. Volgens Neilson is die Wes-Kaapse watervoorsieningstelseldamme nou op 68% kapasiteit, ŉ aansienlike verbetering van die situasie die vorige winter toe damme op 38% kapasiteit was. Verdere besluite rakende aanpassings in die toekoms sal geneem word sodra die nasionale departement van water en sanitasie ŉ besluit geneem het oor die nuwe hidrologiese jaar. Residensiële tariewe (BTW uitgesluit) lyk dus nou as volg: 0 tot 6 kl: Verlaag van R28,90 per kl na R21,19 per kl (verlaging van 26,6%) 6 tot 10,5 kl: Verlaag van R46 per kl na R34,43 per kl (verlaging van 25%) 10 tot 35 kl: Verlaag van R120,27 per kl na R52,39 per kl (verlaging van 56%) Bo 35 kl: Verlaag van R1000 per kl na R300 per kl (verlaging van 70%) Kommersiële en industriële tariewe: Verlaag van R45,75 per kl na R37,50 per kl (Verlaging van 18%) Neilson het daarop gewys dat die verhoogde tariewe direk verband hou met waterbeperkings en die hoeveelheid water wat in Kaapstad gebruik word. “Die stad begroot nie om wins te maak op die verkoop van water nie. Daarom, wanneer die beperkingsvlakke verslap word, word daar verwag dat individuele waterverbruik sal vermeerder en daarom kan tariewe verlaag word sodat die stad steeds genoeg geld het om die waterinfrastruktuur te herstel en te onderhou.”